Antoonovka on küll Eesti üks tuntumaid õunasorte ja eriti hinnatud on need õunad koogiõunana. Seda muidugi seetõttu, et neis on hästi palju õuna maitset ja hapukust. Sel aastal sai Antoonovka korjatud üsna hilja ja hapule lisaks jõudis õuntesse koguneda ka paras ports hilissügist magusust. Seega on selle aasta Antoonovka mahl mõnusalt magus-hapu ja sobib joomiseks ka magusama mahla austajatele.
#000001
Cortland on küll ameerikamaalt pärit õunasort, aga ka Eestis on seda juba eelmise sajandi algusest kasvatatud. Õunad püsivad sügisel puu otsas hästi kaua ja jõuavad koguda parasjagu magusust. Mõned on Cortlandi mahla suisa ahjuõunamahlaks nimetanud ja tõesti – maitses on tunda selgelt ahjuõunale omast magusust ja ehk sutsuke kaneeligi.
#000002
Eva kuld on vana Eesti õunasort ja sellest tehtud mahl vana hea Eesti õunamahl, milles on piisavalt vürtsikust, piisavalt haput ja piisavalt magusat.
#000003
Filippa on küll vana, aga Eestimaal üsna haruldane õunasort. Seetõttu teeme seda mahla igal aastal üsna vähe ja tavaliselt kipub see juba enne jõule otsa saama. Maitse poolest selline keskmiselt magus ja keskmiselt hapu.
#000004
Krameri tuviõuna mahl on hästi tugeva õunamaitsega ja pigem hapukas – umbes selline, nagu tavaliselt Antoonovka mahl on. Aga et sel aastal saime Antoonovkast üsna magusa mahla, siis soovitame sel hooajal hapuma mahla sõpradele hoopis seda mahla.
#000005
Kuldrenetist tehtud mahl on maheda maitsega ja pigem magusapoolne. Mahlas on hästi tunda seda päris õige kuldreneti õuna maitset. Kõlbab nii niisama joomiseks kui ka lastele morsi tegemiseks.
#000006
Liivi sibulõun on talveõun, mis oma välimuselt on küll väike juss, kuid annab väga magusat ja maitsvat mahla. Üsna kindlasti on see Koduaia valiku kõige magusam mahl ja väga populaarne magusasõprade seas.
#000007
Paide taliõuna mahl on veidike roosaka värvusega, nagu oleks sinna natuke rabarberit sisse pandud. Tegelikult muidugi ei ole, kuigi ka maitsmisel võib ehk tundlikuma maitsemeelega mahlasõber sealt rabarberile omast magushapusust veidike leida.
#000008
Sidrunkollase taliõuna mahlas võib selgelt ära tunda sidruni hapukust ja maitse on hästi õunane. Sobib hapuma mahla austajatele ning imehästi ka toitude ja jookide valmistamisel, kui need peaks natuke haput vajama.
#000009
Sügisjoonik on üks parimaid mahlaõunu – annab väga palju mahla välja. Maitse on üsna tugev ning kuna sel aastal sai saak üsna hilja koristatud, siis on mahl pigem magusapoolne.
#000010
Talvenaudingu õunad lähevad valmides kenasti punaseks ja üsna magusaks ning ka nendest tehtud mahl saab veidike roosat tooni ja mõnusat magusat maitset.
#000011
Tartu roosi mahl on laste lemmik. See on kenasti selge ja mõnusalt tasakaalus maitsega, pigem magusapoolne. Õuna maitse on üsna tugev, nii et sobib hästi ka toidu kõrvale morsi tegemiseks.
#000012
Tellissaare mahl on ebaõunamahlalikult laimivärvi ja näeb välja pigem sidruni- või ananassimahla moodi. Ka järelmaitses tunneb ära tsutike tsitrust, aga tegelikult pole ta üldse eriti hapu, vaid väga maitsev joogimahl hoopis.
#000013
Valgest klaarist tehtud mahl on üsna magus ja mitte eriti tugeva maitsega – mahe, nagu õunad isegi. Sobib juua ka lahjendamata.
#000014
A WordPress Commenter on Hello world!
#000016